**Малое повечерие.**

**Для домашнего (келейного) чтения**

Моли́твами святы́х оте́ц на́ших, Го́споди Иису́се Христе́, Бо́же наш, поми́луй нас. Ами́нь.

Сла́ва Тебе́, Бо́же наш, сла́ва Тебе́.

Христос воскресе из мертвых, смертию смерть поправ, и сущим во гробех живот даровав. Трижды

Святы́й Бо́же, Святы́й Кре́пкий, Святы́й Безсме́ртный, поми́луй нас. Трижды, и три поклона.

Сла́ва Отцу́, и Сы́ну, и Свято́му Ду́ху, и ны́не и при́сно, и во ве́ки веко́в. Ами́нь.

Пресвята́я Тро́ице, поми́луй нас: Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

Го́споди, поми́луй. Трижды.

Сла́ва, и ны́не:

О́тче наш, И́же еси́ на Небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́, и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

[Я́ко Твое́ есть Ца́рство и си́ла и сла́ва во ве́ки. Ами́нь. (Мф. 6: 9-13)]

**Таже,** Го́споди, поми́луй, *(12)*, Сла́ва, и ны́не:

Прииди́те, поклони́мся Царе́ви на́шему Бо́гу.

Прииди́те, поклони́мся и припаде́м Христу́, Царе́ви на́шему Бо́гу.

Прииди́те, поклони́мся и припаде́м Самому́ Христу́, Царе́ви и Бо́гу на́шему.

**Таже псалом 50:**

Поми́луй мя, Бо́же, по вели́цей ми́лости Твое́й, и по мно́жеству щедро́т Твои́х очи́сти беззако́ние мое́. Наипа́че омы́й мя от беззако́ния моего́, и от греха́ моего́ очи́сти мя; я́ко беззако́ние мое́ аз зна́ю, и грех мой предо мно́ю есть вы́ну. Тебе́ Еди́ному согреши́х и лука́вое пред Тобо́ю сотвори́х, я́ко да оправди́шися во словесе́х Твои́х, и победи́ши внегда́ суди́ти Ти. Се бо, в беззако́ниих зача́т есмь, и во гресе́х роди́ мя ма́ти моя́. Се бо, и́стину возлюби́л еси́; безве́стная и та́йная прему́дрости Твоея́ яви́л ми еси́. Окропи́ши мя иссо́пом, и очи́щуся; омы́еши мя, и па́че сне́га убелю́ся. Слу́ху моему́ да́си ра́дость и весе́лие; возра́дуются ко́сти смире́нныя. Отврати́ лице́ Твое́ от грех мои́х и вся беззако́ния моя́ очи́сти. Се́рдце чи́сто сози́жди во мне, Бо́же, и дух прав обнови́ во утро́бе мое́й. Не отве́ржи мене́ от лица́ Твоего́ и Ду́ха Твоего́ Свята́го не отыми́ от мене́. Возда́ждь ми ра́дость спасе́ния Твоего́ и Ду́хом Влады́чним утверди́ мя. Научу́ беззако́нныя путе́м Твои́м, и нечести́вии к Тебе́ обратя́тся. Изба́ви мя от крове́й, Бо́же, Бо́же спасе́ния моего́; возра́дуется язы́к мой пра́вде Твое́й. Го́споди, устне́ мои́ отве́рзеши, и уста́ моя́ возвестя́т хвалу́ Твою́. Я́ко а́ще бы восхоте́л еси́ же́ртвы, дал бых у́бо: всесожже́ния не благоволи́ши. Же́ртва Бо́гу дух сокруше́н; се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твои́м Сио́на, и да сози́ждутся сте́ны Иерусали́мския. Тогда́ благоволи́ши же́ртву пра́вды, возноше́ние и всесожега́емая; тогда́ возложа́т на oлта́рь Твой тельцы́.

**Псалом 69:**

Бо́же, в по́мощь мою́ вонми́, Го́споди, помощи́ ми потщи́ся. Да постыдя́тся и посра́мятся и́щущии ду́шу мою́, да возвратя́тся вспять и постыдя́тся хотя́щии ми зла́я. Да возвратя́тся а́бие стыдя́щеся глаго́лющии ми: бла́гоже, бла́гоже. Да возра́дуются и возвеселя́тся о Тебе́ вси и́щущии Тебе́, Бо́же, и да глаго́лют вы́ну, да возвели́чится Госпо́дь, лю́бящии спасе́ние Твое́: аз же нищ есмь и убо́г, Бо́же, помози́ ми: Помо́щник мой и Изба́витель мой еси́ Ты, Го́споди, не закосни́.

**Псалом 142:**

Го́споди, услы́ши моли́тву мою́, внуши́ моле́ние мое́ во и́стине Твое́й, услы́ши мя в пра́вде Твое́й и не вни́ди в суд с рабо́м Твои́м, я́ко не оправди́тся пред Тобо́ю всяк живы́й. Я́ко погна́ враг ду́шу мою́, смири́л есть в зе́млю живо́т мой, посади́л мя есть в те́мных, я́ко ме́ртвыя ве́ка. И уны́ во мне дух мой, во мне смяте́ся се́рдце мое́. Помяну́х дни дре́вния, поучи́хся во всех де́лех Твои́х, в творе́ниих руку́ Твое́ю поуча́хся. Возде́х к Тебе́ ру́це мои́, душа́ моя́, я́ко земля́ безво́дная Тебе́. Ско́ро услы́ши мя, Го́споди, исчезе́ дух мой, не отврати́ лица́ Твоего́ от мене́, и уподо́блюся низходя́щым в ров. Слы́шану сотвори́ мне зау́тра ми́лость Твою́, я́ко на Тя упова́х. Скажи́ мне, Го́споди, путь во́ньже пойду́, я́ко к Тебе́ взях ду́шу мою́. Изми́ мя от враг мои́х, Го́споди, к Тебе́ прибего́х. Научи́ мя твори́ти во́лю Твою́, я́ко Ты еси́ Бог мой. Дух Твой Благи́й наста́вит мя на зе́млю пра́ву. И́мене Твоего́ ра́ди, Го́споди, живи́ши мя, пра́вдою Твое́ю изведе́ши от печа́ли ду́шу мою́. И ми́лостию Твое́ю потреби́ши враги́ моя́ и погуби́ши вся стужа́ющыя души́ мое́й, я́ко аз раб Твой есмь.

**Славословие вседневное.**

Сла́ва в вы́шних Бо́гу, и на земли́ мир, в челове́цех благоволе́ние. Хва́лим Тя, благослови́м Тя, кла́няем Ти ся, славосло́вим Тя, благодари́м Тя, вели́кия ра́ди сла́вы Твоея́. Го́споди, Царю́ Небе́сный, Боже, О́тче Вседержи́телю, Го́споди Сы́не Единоро́дный, Иису́се Христе́, и Святы́й Ду́ше. Го́споди Бо́же, А́гнче Бо́жий, Сы́не Оте́чь, взе́мляй грех ми́ра, поми́луй нас. Взе́мляй грехи́ ми́ра, приими́ моли́тву на́шу. Седя́й одесну́ю Отца́, поми́луй нас. Я́ко Ты еси́ Еди́н Свят; Ты еси́ Еди́н Госпо́дь, Иису́с Христо́с, в сла́ву Бо́га Отца́, ами́нь.

На вся́ку нощь благословлю́ Тя и восхвалю́ и́мя Твое́ во ве́ки, и в век ве́ка.

Го́споди, прибе́жище был еси́ нам в род и род. Аз рех: Го́споди, поми́луй мя, исцели́ ду́шу мою́, я́ко согреши́х Тебе́. Го́споди, к Тебе́ прибего́х, научи́ мя твори́ти во́лю Твою́, я́ко Ты еси́ Бог мой, я́ко у Тебе́ исто́чник живота́, во све́те Твое́м у́зрим свет. Проба́ви ми́лость Твою́ ве́дущим Тя.

*Таже:* Сподо́би Го́споди, в нощь сию́ без греха́ сохрани́тися нам. Благослове́н еси́ Го́споди Бо́же оте́ц на́ших, и хва́льно и просла́влено и́мя Твое́ во ве́ки, ами́нь.

Бу́ди, Го́споди, ми́лость Твоя́ на нас, я́коже упова́хом на Тя. Благослове́н еси́, Го́споди, научи́ мя оправда́нием Твои́м. Благослове́н еси́, Влады́ко, вразуми́ мя оправда́нием Твои́м. Благослове́н еси́, Святы́й, просвети́ мя оправда́нии Твои́ми. Го́споди, ми́лость Твоя́ во век, дел руку́ Твое́ю не пре́зри: Тебе́ подоба́ет хвала́, Тебе́ подоба́ет пе́ние, Тебе́ сла́ва подоба́ет, Отцу́, и Сы́ну, и Свято́му Ду́ху, ны́не и при́сно, и во ве́ки веко́в, ами́нь.

**И читаем исповедание православныя веры:**

Ве́рую во еди́наго Бо́га Отца́ Вседержи́теля, Творца́ не́бу и земли́, ви́димым же всем и неви́димым. И во еди́наго Го́спода Иису́са Христа́, Сы́на Бо́жия, Единоро́днаго, И́же от Отца́ рожде́ннаго пре́жде всех век. Све́та от Све́та, Бо́га и́стинна от Бо́га и́стинна, рожде́нна, несотворе́нна, единосу́щна Отцу́, И́мже вся бы́ша. Нас ра́ди челове́к и на́шего ра́ди спасе́ния сше́дшаго с небе́с и воплоти́вшагося от Ду́ха Свя́та и Мари́и Де́вы и вочелове́чшася. Распя́таго же за ны при Понти́йстем Пила́те, и страда́вша, и погребе́нна. И воскре́сшаго в тре́тий день по Писа́нием. И возше́дшаго на Небеса́, и седя́ща одесну́ю Отца́. И па́ки гряду́щаго со сла́вою суди́ти живы́м и ме́ртвым, Его́же Ца́рствию не бу́дет конца́. И в Ду́ха Свята́го, Го́спода, Животворя́щаго, И́же от Отца́ исходя́щаго, И́же со Отце́м и Сы́ном спокланя́ема и ссла́вима, глаго́лавшаго проро́ки. Во еди́ну Святу́ю, Собо́рную и Апо́стольскую Це́рковь. Испове́дую еди́но креще́ние во оставле́ние грехо́в. Ча́ю воскресе́ния ме́ртвых, и жи́зни бу́дущаго ве́ка. Ами́нь.

*Канон пророку Иеремии:*

*Кано́н, глас 8.*

*Песнь 1*

*Ирмо́с: Во́ду проше́д я́ко су́шу,/ и еги́петскаго зла избежа́в,/ изра́ильтянин вопия́ше:/ Изба́вителю и Бо́гу на́шему пои́м.*

**Святый пророче Божий Иеремие, моли Бога о нас**

*Пре́жде твоего́ созда́ния проуве́денно из ма́терия чре́ва освяти́лся еси́/ и язы́ком проро́к пома́зался еси́, взыва́я:/ Изба́вителю и Бо́гу на́шему пои́м.*

**Святый пророче Божий Иеремие, моли Бога о нас**

*Всех ра́зум пре́жде прие́мый,/ твоея́ мы́сли движе́ния прозря́, о Иереми́е Богоявле́нне,/ наста́вника тя лю́дем поставля́ет.*

**Слава Отцу и Сыну и Святому Духу:**

*Твоея́ мы́сли зри́тельное, му́дре, очи́стив от скверн плотски́х,/ и́стины свиде́тель показа́лся еси́,/ Творцу́ твоему́ превозлю́блен.*

**И ныне и присно и во веки веков. Аминь**

*Богоро́дичен: Всели́вшееся в Тя Сло́во О́тчее, на земли́, Де́во Богоро́дице,/ па́че естества́ пло́тию ро́ждши,/ яви́лася еси́ тва́рей всех Влады́чица.*

*Песнь 3*

*Ирмо́с: Ты еси́ утвержде́ние/ притека́ющих к Тебе́, Го́споди,/ Ты еси́ Свет омраче́нных,/ и пое́т Тя дух мой.*

**Святый пророче Божий Иеремие, моли Бога о нас**

*Ты, освяти́в проро́ка Твоего́, Влады́ко, пе́рвее рождества́,/ и блудя́щим наста́вника посла́л еси́.*

**Святый пророче Божий Иеремие, моли Бога о нас**

*Благода́ть Ду́ха, все́льшаяся во устне́ твои́,/ я́коже пресве́тло свети́ло, су́щим во тьме возсия́.*

**Слава Отцу и Сыну и Святому Духу:**

*Ми́ра благово́ния твоего́ не терпя́,/ собо́р тя Изра́илев скве́рный в ро́ве затвори́.*

**И ныне и присно и во веки веков. Аминь**

*Богоро́дичен: Тобо́ю, Пречи́стая, Пресу́щественный Безнача́льный Сын Бо́жий/ спожи́ти челове́ком благоизво́ли.*

*Седа́лен, глас 8.*

*Подо́бен: Воскре́се от гро́ба:*

*Приложи́ тебе́ у́хо Бог услы́шавати словеса́ Его́, Богогла́сный проро́че./ Те́мже, я́ко настоя́щая не су́щая, всем уясни́л еси́,/ рыда́ньми же о лю́дех твои́х, уда́льшихся от Го́спода, пла́кал еси́./ И ны́не сый на Небесе́х, мо́лишися спасти́ся нам.*

**Сла́ва, и ны́не, пра́здника или́ Богоро́дичен:**

*В пучи́ну лю́таго впадо́х уны́ния,/ от мно́жества лука́вых и нечи́стых мои́х дел приидо́х в недоуме́ние/ и отча́янием ны́не одержи́м есмь./ Влады́чице Богоро́дице, Сама́ мя спаси́ благоутро́бием Твои́м:/ гре́шных бо Ты еси́ по́мощь и очище́ние спаси́тельное.*

*Песнь 4*

*Ирмо́с: Услы́шах, Го́споди,/ смотре́ния Твоего́ та́инство,/ разуме́х дела́ Твоя́/ и просла́вих Твое́ Божество́.*

**Святый пророче Божий Иеремие, моли Бога о нас**

*Пресве́тлое сия́ние Пресвята́го и Боже́ственнаго Ду́ха, се́рдце твое́ облиста́вшее,/ су́щим во тьме просвеще́ние соде́ла.*

**Святый пророче Божий Иеремие, моли Бога о нас**

*Проро́ков спострада́тельнее всех быв, всеблаже́нне Богоприя́тне,/ ми́лости мя сподо́би, отча́яннаго мно́гими прегреше́ньми.*

**Слава Отцу и Сыну и Святому Духу:**

*Яко хода́тай быв явле́нным и Боже́ственным сия́нием,/ хода́тайством твои́м умири́ многомяте́жнаго моего́ жития́ бу́рю.*

**И ныне и присно и во веки веков. Аминь**

*Богоро́дичен: Бо́га, Его́же родила́ еси́, Пречи́стая Де́во,/ Сего́ моли́ моли́твами Твои́ми дарова́ти согреше́ний проще́ние.*

*Песнь 5*

*Ирмо́с: Просвети́ нас повеле́нии Твои́ми, Го́споди,/ и мы́шцею Твое́ю высо́кою/ Твой мир пода́ждь нам,/ Человеколю́бче.*

**Святый пророче Божий Иеремие, моли Бога о нас**

*Я́коже мо́лнию, проро́ка Твоего́ посла́л еси́, Иереми́ю освяще́ннаго,/ су́щим во тьме све́та Тя, Христе́, возвеща́юща.*

**Святый пророче Божий Иеремие, моли Бога о нас**

*Стрелу́ избра́нну, в ту́ле1 тя сокрове́нну, Иереми́е,/ проразуме́нием Своим твой Влады́ка,/ в ни́хже подоба́ше вре́менех, показа́.*

**Слава Отцу и Сыну и Святому Духу:**

*У́ши чи́сте у́мныя име́я, сла́вне,/ бесе́дующу тебе́ Ду́ху сподо́бился еси́, проро́че, послу́шати.*

**И ныне и присно и во веки веков. Аминь**

*Богоро́дичен: Ве́лие и стра́шное Де́вы та́инство:/ и́бо я́вльшагося на земли́ Е́ю Бо́га челове́ком милосе́рдия ра́ди/ ма́терски воспита́.*

*Песнь 6*

*Ирмо́с: Бе́здна грехо́в и прегреше́ний бу́ря мя смуща́ет/ и во глубину́ ну́жднаго ре́ет мя отча́яния,/ но Твою́ кре́пкую ру́ку мне простри́, яко Петро́ви,/ о Упра́вителю, и спаси́.*

**Святый пророче Божий Иеремие, моли Бога о нас**

*Привле́кл еси́ просвеще́ние и благода́ть бога́тно, Богоно́се,/ духо́вно уста́ душе́вная разшири́в,/ и, испо́лнься, о́бщно всем по́дал еси́, о проро́че, хотя́щим сия́ние.*

**Святый пророче Божий Иеремие, моли Бога о нас**

*Мо́ре мирско́е, возвыша́емое напа́стей треволне́нием, узре́в,/ после́дняя дворы́ возжела́л еси́,/ и исто́чник, реко́ю точа́щ сле́зы, люде́й твои́х злобы́тства го́рце рыда́ти.*

**Слава Отцу и Сыну и Святому Духу:**

*Смерть Изба́вителя предска́зовал еси́ та́йно, Богогла́се:/ я́коже бо А́гня, на Дре́во Христа́ воздвиго́ша, живота́ Нача́льника,/ собо́р беззако́нный иуде́йский, Благоде́теля всея́ тва́ри.*

**И ныне и присно и во веки веков. Аминь**

*Богоро́дичен: Сло́во, е́же от Отца́ пре́жде век ро́ждшееся безпло́тно,/ из Тебе́, Чи́стая, в ле́то пло́тски ражда́ется,/ и в се́ни Того́ вси поживе́м, я́коже дре́вле Иереми́я прорече́.*

*Конда́к, глас 3.*

*Подо́бен: Де́ва днесь:*

*Очи́стив ду́хом, вели́кий проро́че и му́чениче,/ твое́ светоза́рное се́рдце,/ сла́вне Иереми́е,/ проро́чествия дар свы́ше прия́л еси́/ и возопи́л еси́ велегла́сно во страна́х:/ се Бог наш, и не приложи́тся ин к Нему́,/ И́же, вопло́щся, на земли́ яви́лся есть.*

*Песнь 7*

*Ирмо́с: О́троцы евре́йстии в пещи́/ попра́ша пла́мень дерзнове́нно/ и на ро́су огнь преложи́ша, вопию́ще:/ благослове́н еси́, Го́споди Бо́же, во ве́ки.*

**Святый пророче Божий Иеремие, моли Бога о нас**

*Ты ны́не не ктому́ в наде́ждах, но ве́щию, проро́че,/ прорече́нная, исполня́ема твоя́ зря, взыва́еши:/ благослове́н еси́, Го́споди Бо́же, во ве́ки.*

**Святый пророче Божий Иеремие, моли Бога о нас**

*Орга́н Боже́ственный яви́ся, ударя́емь руко́ю Уте́шителевою,/ Небе́сныя гла́сы веща́я и поя́:/ благослове́н еси́, Го́споди Бо́же, во ве́ки.*

**Слава Отцу и Сыну и Святому Духу:**

*Рыда́ния спису́я, о проро́че, не помрачи́ Боже́ственнаго весе́лия,/ его́же от младе́нства я́сно наслади́лся еси́, зовы́й:/ благослове́н еси́, Го́споди Бо́же, во ве́ки.*

**И ныне и присно и во веки веков. Аминь**

*Богоро́дичен: Во чре́во Де́вы вни́ти я́коже благоволи́л еси́, челове́ки хотя́ спасти́,/ проро́ки я́ве научи́вый чудеси́,/ благослове́н еси́, Го́споди Бо́же, во ве́ки.*

*Песнь 8*

*Ирмо́с: Победи́тели мучи́теля и пла́мене/ благода́тию Твое́ю бы́вше,/ за́поведей Твои́м зело́ прилежа́ще,/ о́троцы вопия́ху:/ благослови́те, вся дела́ Госпо́дня, Го́спода.*

**Святый пророче Божий Иеремие, моли Бога о нас**

*На Небеса́ возше́л еси́, веселя́ся, Богодухнове́нне Иереми́е,/ и со Безпло́тными престо́лу всех Царя́ предстои́ши,/ благослови́те, – поя́, – дела́, Го́спода и превозноси́те Его́ во ве́ки.*

**Святый пророче Божий Иеремие, моли Бога о нас**

*Благоче́стия пропове́дник быв, прехва́льне, освяще́н,/ и нече́стия обличи́л еси́ не́мощь, Иереми́е,/ благослови́те, – поя́, – дела́, Го́спода и превозноси́те Его́ во ве́ки.*

**Слава Отцу и Сыну и Святому Духу:**

*Боже́ственныя зари́ све́том сия́я,/ облиста́ния лю́бящим посыла́вши, зерца́ло многосве́тло я́ко прии́м,/ благослови́те, – вопия́, – вся дела́, Го́спода и превозноси́те Его́ во ве́ки.*

**И ныне и присно и во веки веков. Аминь**

*Богоро́дичен: Мое́ существо́ из Тебе́ восприя́т Животода́вец/ и пре́ждних скверн сие́ очи́сти, о Богома́ти!/ Его́же пое́м:/ благослови́те, вся дела́, Го́спода и превозноси́те Его́ во ве́ки.*

*Песнь 9*

*Ирмо́с: Вои́стинну Богоро́дицу,/ Тя испове́дуем,/ спасе́ннии Тобо́ю, Де́во Чи́стая,/ с Безпло́тными ли́ки Тя велича́юще.*

**Святый пророче Божий Иеремие, моли Бога о нас**

*Све́ту сраствори́вся пречи́стому, Божества́ зари́, блаже́нне сла́вне,/ его́же на земли́ явле́ния я́сно стяжа́л еси́.*

**Святый пророче Божий Иеремие, моли Бога о нас**

*Исто́чника нетле́ннаго доше́д,/ озаре́нии же сего́, Богодухнове́нне,/ жела́емый тебе́ коне́ц я́ве получи́л еси́.*

**Слава Отцу и Сыну и Святому Духу:**

*Заре́ю светоно́сною, ея́же ны́не наслажда́ешися,/ воспева́ющих твою́ па́мять просвеща́ти, Иереми́е блаже́нне, всех сподо́би.*

**И ныне и присно и во веки веков. Аминь**

*Богоро́дичен: Приста́нище спасе́ния, ве́рующий, Пречи́стому Твоему́ Рождеству́ све́дуще,/ от бед изба́витися Тя мо́лим..*

***Посем глаголем:*** Досто́йно есть я́ко вои́стинну блажи́ти Тя, Богоро́дицу, / Присноблаже́нную и Пренепоро́чную и Ма́терь Бо́га на́шего. / Честне́йшую Херуви́м и сла́внейшую без сравне́ния Серафи́м, / без истле́ния Бо́га Сло́ва ро́ждшую, су́щую Богоро́дицу Тя велича́ем.

Святы́й Бо́же, Святы́й Кре́пкий, Святы́й Безсме́ртный, поми́луй нас. *(Трижды.)*

Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.

Пресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

Го́споди, поми́луй, *(трижды)*. Сла́ва, и ны́не:

О́тче наш, И́же еси́ на Небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́, и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

***Тропа́рь, глас 2:***

Проро́ка Твоего́ Иереми́и па́мять, Го́споди, пра́зднующе,/ тем Тя мо́лим:/ спаси́ ду́ши на́ша.

**В среду вечером, глас 3:**

Апо́столи святи́и, / моли́те Ми́лостиваго Бо́га, / да прегреше́ний оставле́ние / пода́ст душа́м на́шим.

**И святителю Николаю тропарь, глас 4:**

Пра́вило ве́ры и о́браз кро́тости, / воздержа́ния учи́теля / яви́ тя ста́ду твоему́ / Я́же веще́й И́стина. / Сего́ ра́ди стяжа́л еси́ смире́нием высо́кая, / нището́ю бога́тая, / о́тче священнонача́льниче Нико́лае, / моли́ Христа́ Бо́га, / спасти́ся душа́м на́шим.

**Таже тропари, глас 4:**

Бо́же оте́ц на́ших, / творя́й при́сно с на́ми по Твое́й кро́тости, / не отста́ви ми́лость Твою́ от нас, / но моли́твами их / в ми́ре упра́ви живо́т наш.

И́же во всем ми́ре му́ченик Твои́х, / я́ко багряни́цею и ви́ссом, / кровьми́ Це́рковь Твоя́ украси́вшися, / те́ми вопие́т Ти, Христе́ Бо́же: / лю́дем Твои́м щедро́ты Твоя́ низпосли́, / мир жи́тельству Твоему́ да́руй, / и душа́м на́шим ве́лию ми́лость.

**Сла́ва, глас 8:** Со святы́ми упоко́й, / Христе́, ду́ши раб Твои́х, / иде́же несть боле́знь, ни печа́ль, / ни воздыха́ние, / но жизнь безконе́чная.

**И ны́не:** Моли́твами, Го́споди, всех святы́х, и Богоро́дицы, / Твой мир даждь нам и поми́луй нас, / я́ко Еди́н щедр.

**Го́споди поми́луй, *40*.**

И́же на вся́кое вре́мя и на вся́кий час, на Небеси́ и на земли́, покланя́емый и сла́вимый, Христе́ Бо́же, Долготерпели́ве, Многоми́лостиве, Многоблагоутро́бне, И́же пра́ведныя любя́й и гре́шныя ми́луяй, И́же вся зовы́й ко спасе́нию обеща́ния ра́ди бу́дущих благ. Сам, Го́споди, приими́ и на́ша в час сей моли́твы и испра́ви живо́т наш к за́поведем Твои́м, ду́ши на́ша освяти́, телеса́ очи́сти, помышле́ния испра́ви, мы́сли очи́сти и изба́ви нас от вся́кия ско́рби, зол и боле́зней, огради́ нас святы́ми Твои́ми А́нгелы, да ополче́нием их соблюда́еми и наставля́еми, дости́гнем в соедине́ние ве́ры и в ра́зум непристу́пныя Твоея́ сла́вы, я́ко благослове́н еси́ во ве́ки веко́в, ами́нь.

Го́споди поми́луй, *трижды*. Сла́ва, и ны́не:

Честне́йшую Херуви́м / и сла́внейшую без сравне́ния Серафи́м, / без истле́ния Бо́га Сло́ва ро́ждшую, / су́щую Богоро́дицу, Тя велича́ем.

Моли́твами святы́х оте́ц на́ших, Го́споди, Иису́се Христе́, Бо́же наш, поми́луй нас. Ами́нь.

**И молитва молебная ко Пресвятей Богородице, Павла монаха обители Евергетиды, сиречь, Благодетельницы:**

Нескве́рная, Небла́зная, Нетле́нная, Пречи́стая, Чи́стая Де́во, Богоневе́сто Влады́чице, я́же Бо́га Сло́ва челове́ком пресла́вным Твои́м Рождество́м соедини́вшая, и отри́нувшееся естество́ ро́да на́шего небе́сным совоку́пльшая: я́же ненаде́жных еди́на Наде́жда, и бори́мых по́моще, гото́вое заступле́ние к Тебе́ притека́ющих, и всех христиа́н прибе́жище. Не гнуша́йся мене́ гре́шнаго, скве́рнаго, скве́рными по́мыслы, и словесы́, и дея́ньми всего́ себе́ непотре́бна сотво́рша, и ра́зумом ле́ности сласте́й жития́ раба́ бы́вша; но я́ко человеколюби́ваго Бо́га Ма́ти, человеколю́бне умилосе́рдися о мне гре́шнем и блу́днем, и приими́ мое́, е́же от скве́рных усте́н приноси́мое Тебе́ моле́ние, и Твоего́ Сы́на, и на́шего Влады́ку и Го́спода, ма́тернее Твое́ дерзнове́ние употребля́ющи, моли́, да отве́рзет и мне человеколю́бныя утро́бы Своея́ бла́гости, и презре́в моя́ безчи́сленная прегреше́ния, обрати́т мя к покая́нию, и Свои́х за́поведей де́лателя иску́сна яви́т мя. И предста́ни мне при́сно, я́ко ми́лостивая, и милосе́рдая, и благолюби́вая, в настоя́щем у́бо житии́ те́плая Предста́тельнице и Помо́щнице, сопроти́вных наше́ствия отгоня́ющи, и ко спасе́нию наставля́ющи мя: и во вре́мя исхо́да моего́ окая́нную мою́ ду́шу соблюда́ющи, и те́мныя зра́ки лука́вых бесо́в дале́че от нея́ отгоня́ющи: в стра́шный же день суда́ ве́чныя мя избавля́ющи му́ки, и неизрече́нныя сла́вы Твоего́ Сы́на и Бо́га на́шего насле́дника мя показу́ющи. Ю́же и да улучу́, Влады́чице моя́, Пресвята́я Богоро́дице, Твои́м хода́тайством и заступле́нием, благода́тию и человеколю́бием Единоро́днаго Сы́на Твоего́, Го́спода и Бо́га и Спа́са на́шего Иису́са Христа́. Ему́же подоба́ет вся́кая сла́ва, честь и поклоне́ние, со Безнача́льным Его́ Отце́м, и Пресвяты́м, и Благи́м, и Животворя́щим Его́ Ду́хом, ныне и при́сно, и во ве́ки веко́в, ами́нь.

**Молитва иная ко Господу нашему Иисусу Христу, Антиоха монаха Пандекта:**

И даждь нам, Влады́ко, на сон гряду́щим поко́й те́ла и души́, и сохрани́ нас от мра́чнаго сна грехо́внаго, и от вся́каго те́мнаго и нощна́го сладостра́стия: укроти́ стремле́ния страсте́й, угаси́ разжже́нныя стре́лы лука́ваго, я́же на ны льсти́вно дви́жимыя: пло́ти на́шея воста́ния утоли́, и вся́кое земно́е и веще́ственное на́ше мудрова́ние успи́. И да́руй нам, Бо́же, бодр ум, целому́др по́мысл, се́рдце трезвя́щееся, сон лего́к и вся́каго сатанина́ мечта́ния измене́н. Возста́ви же нас во вре́мя моли́твы утвержде́ны в за́поведех Твои́х, и па́мять суде́б Твои́х в себе́ тве́рду иму́ща: всено́щное славосло́вие нам да́руй, во е́же пе́ти и благослови́ти и сла́вити пречестно́е и великоле́пое и́мя Твое́, Отца́, и Сы́на, и Свята́го Ду́ха, ны́не и при́сно, и во ве́ки веко́в, ами́нь.

Пресла́вная Присноде́во, Ма́ти Христа́ Бо́га, принеси́ на́шу моли́тву Сы́ну Твоему́ и Бо́гу на́шему, да спасе́т Тобо́ю ду́ши на́ша.

**Молитва иная святаго Иоанникиа.**

Упова́ние мое́ Оте́ц, прибе́жище мое́ Сын, покро́в мой Дух Святы́й, Тро́ице Свята́я, сла́ва Тебе́.

Сла́ва, и ны́не: Го́споди поми́луй, *трижды*.

Господи Иисусе Христе, Сыне Божий, молитвами Пречистыя Твоея Матере, преподобных и богоносных отец наших, (святых кого читались тропари) и всех святых помилуй и спаси нас, яко Благ и Человеколюбец. Аминь

Ненави́дящих и оби́дящих нас прости́, Го́споди, Человеколю́бче. Благотворя́щим благосотвори́. Бра́тиям и сро́дником на́шим да́руй я́же ко спасе́нию проше́ния и жизнь ве́чную. В не́мощех су́щия посети́ и исцеле́ние да́руй. И́же в мо́ри упра́ви. С путеше́ствующими спутеше́ствуй. Служа́щим и ми́лующим нас, грехо́в оставле́ние да́руй. Запове́давших нам, недосто́йным, моли́тися о них, поми́луй по вели́цей Твое́й ми́лости. Помяни́, Го́споди, пре́жде усо́пшия отцы́ и бра́тию на́шу, и упоко́й я́, иде́же присеща́ет свет лица́ Твоего́. Помяни́, Го́споди, бра́тий на́ших плене́нных и изба́ви я́ от вся́каго обстоя́ния. Помяни́, Го́споди, плодонося́щих и доброде́лающих во святы́х Твои́х це́рквах, и даждь им я́же ко спасе́нию проше́ния и жизнь ве́чную. Помяни́, Го́споди, и нас, смире́нных и гре́шных и недосто́йных раб Твои́х, и просвети́ наш ум све́том ра́зума Твоего́, и наста́ви нас на стезю́ за́поведей Твои́х. Моли́твами Пречи́стыя Влады́чицы на́шея Богоро́дицы и Присноде́вы Мари́и и всех Твои́х святы́х. Я́ко благослове́н еси́ во ве́ки веко́в. Ами́нь.